Mange danskere har downloadet appen 'Kemiluppen' og brugt den til at finde farlige kemikalier i produkter. Nu vil regeringen spare den væk

Over 150.000 danskere har downloadet og gjort brug af appen 'Kemiluppen'.

Men forbrugernes vagthund på kemikalie-området kan snart være fortid.

Det er Forbrugerrådet Tænk Kemi, der udbyder appen, men i det nye finanslovsudspil vil man nedlægge forbrugernes kemi-vagthund.

Miljø- og Fødevareminister, Esben Lunde Larsen, er indkaldt til samråd onsdag eftermiddag om, hvorfor man vil fjerne de godt fem millioner kroner, der hvert år går til Forbrugerrådet Tænk Kemi.

- Det er en skandale, og det er et knæfald for industrien. Man går i industriens ærinde, når man vælger at nedlægge denne forbruger oplysning, siger Maria Reumert Gjerding (EL) til Ekstra Bladet.

Med appen kan man scanne deodoranter, shampooer eller parfumer, og finde hvilke skadelige kemikalier der er i produkteterne.

Kemi-junglen

Lige nu findes der ikke nogen lignende muligheder på markedet for danskerne, når det gælder om, at finde farlige kemikalier i hverdagsvarer.

- Vi er den eneste uvildige organisation, som bredt varetager forbrugernes interesser. Vi taler forbrugernes sag og er helt uafhængige af industrien. Så vi er en vagthund på det her område, siger formand for Forbrugerrådet Tænk, Anja Philip til Ekstra Bladet.

Indtil videre har 150.000 downloadet appen. Der er blevet scannet 2,7 millioner produkter på to år, hvilket svarer til 9000 scanninger om dagen.

- Det viser meget tydeligt, at vi rammer noget, som forbrugeren efterspørger. Det er et godt produkt, som vi har. Det betyder meget i Danmark og er en fin og nem måde for forbrugerne at søge oplysninger om produkter på, siger Anja Philip.

Artiklen forsætter under billedet...



Foto: Stine Tidsvilde

Appen 'Kemiluppen' er nok det mest synlige bevis på, at danskerne er glade for Forbrugerrådet Tænk Kemi. Men udover appen tester de også produkter på laboratorier, hvor 10.000 danske produkter er blevet testet.

Flytter pengene fra vagthunden

I det nye finanslovudspil fjerner man bevillingen til Forbrugerrådet Tænk Kemi. Miljø- og Fødevareminister, Esben Lunde Larsen, har i stedet præsenteret en kemipakke, der får et indskud på seks millioner kroner.

- Det er simpelt så dumt, siger en bestemt Maria Reumert Gjerding.

- Hvordan kan man være imod, at folk bliver bedre oplyst kemi-junglen, så man kan passe bedre sine børn. Det er borgeroplysning i stor stil, og den er ikke præget af industrien, siger Maria Reumert Gjerding.

Kritikken kommer ikke kun fra Enhedslistens miljøordfører.

- De beskytter de store multi-internationale selskabers interesser i stedet for de danske virksomheders interesser, der går foran på dette område.

- I Esben Lunde Larsens kemi-pakke er der ikke afsat penge til uvildig forbrugerinformationer om navngivne produkter, som vi giver.

- Styrelsen kan ikke alene stå for at undersøge og informere om produkterne. Myndighederne siger selv, at vi kan forskellige ting, og at vi er vigtige for forbrugerne, siger Anja Philip.

Bag samrådet står Socialdemokratiet, Enhedslisten, Alternativet, Socialistisk Folkeparti og Radikale Venstre.

Ekstra Bladet har prøvet at få en kommentar fra Miljø- og Fødevareminister Esben Lunde Larsen. Han har oplyst i en mail, at han ikke vil kommentere på sagen, før samrådet er afsluttet.